Eskom dagvaar Trillian oor R600 miljoenArgieffoto: GCIS Eskom sal Trillian, ŉ maatskappy wat met die berugte Gupta-familie verbind word, later vanjaar vir R600 miljoen dagvaar in ŉ poging om die geld terug te kry, het uitvoerende hoof Phakamani Radebe Dinsdag aan LP’s gesê. “Ons sal in Desember die hof nader om ons R600 miljoen van Trillian te eis,” het hy aan ŉ gesamentlike sitting van die parlementêre portefeuljekomitee oor energie en openbare ondernemings gesê. Hy het die parlementslede toegespreek oor die vordering wat gemaak word om wangedrag en korrupsie by Eskom uit te roei. Sedert die staatskapingskandaal aan die lig gekom het, waar Gupta-maatskappye na bewering miljarde rand van staatsondernemings bekom het, het tien senior hoofde reeds Eskom verlaat, het hy gesê. Trillian het in 2016 ongeveer R698 miljoen van Eskom ontvang in opdrag van die internasionale konsultasiefirma McKinsey’s, wat onlangs ingestem het om R902 miljoen aan Eskom terug te betaal nadat hy dit sonder ŉ geldige kontrak verdien het. Jabu Mabuza, voorsitter van Eskom, het aan LP’s gesê die kragvoorsiener het ook planne, om die Openbare Beleggingskorporasie (PIC) te versoek om van sy skuld in ekwiteit om te skakel, gekanselleer. “Ons vra nie enigiemand om skuld om te keer nie,” het hy aan die LP’s gesê. Volgens hom het die maatskappy besef dit kan dalk ŉ rooi lig wees vir ander krediteure. Eskom het vroeër vanjaar oorweeg om die PIC te versoek om van sy R84 miljard skuld om te keer in aandeelhouding in die maatskappy. Eskom sal teen die einde van September ŉ nuwe strategiese plan indien.